Heidi Gjermundsen Broch
Store norske leksikon,Kunst og estetikk,Film, TV og teater,Norske skuespillere
Heidi Gjermundsen Broch er en norsk sanger og skuespiller som særlig er kjent for store og varierte roller i musikkteatret. I 2011 mottok hun både Teaterkritikerprisen og Heddaprisen i kategorien for beste kvinnelige hovedrolle for sin rolle som Diana i musikalen Next to Normal, som ble vist på Det Norske Teatret i 2010.
Teaterarbeid Heidi Gjermundsen Broch er utdannet fra Liverpool Institute of the Performing Arts (LIPA, 1995–1997) og Statens Teaterhøgskole (1997–2000), og hun ble ansatt ved Det Norske Teatret i 2000. Hun debuterte samme år i hovedrollen som Klara i Michael Wiehes Keisaren av Portugalia etter Selma Lagerlöfs roman. Blant hennes roller på teatret er tittelrollen i Lindgrens Ronja Røvardotter (2000), Jenta i Jon Fosses Vakkert (2001), Josefine i Bør Børson jr. (2001), medvirkning i kabareten Musical Musikal (2002), rollen som Edith Piaf i musikalen Piaf (2004) og rollen som dronning Isabel i Shakespeares Richard II (2005). I 2008 ble hun nominert til Heddaprisen for tittelrollen i musikalversjonen av Falkbergets roman An-Magritt (2007). Senere har hun blant annet spilt store musikalroller som Polly Peachum i Tolvskillingsoperaen (2008), rollen som Maria i Which Witch (2008), tittelrollen i Evita (2012) og dobbeltrollen Mari/Anne i Tenk om (2016). Hun hadde hovedrollen som Brille i Rolf Kristian Larsens dramatikerdebut, L.I.F.E.G.O.E.S.O.N. (2018) og spilte Serianna i Det Norske Teatret og Teatret Vårts samarbeidsprosjekt Slåttekar i himmelen (2020), etter Edvard Hoem.I 2003 gjestet hun Oslo Nye Teater som Eliza Doolittle i musikalen My Fair Lady, og i 2009 spilte hun Donna i Folketeaterets oppsetning av Mamma Mia!. Hun gjestet Edderkoppen som Lena i musikalen The Last Five Years i 2014. Sangerarbeid Heidi Gjermundsen Broch opptrer også som solosanger med turneer og konserter, og hun har gitt ut platene Tidevann (2010), med tonesatte dikt av Inger Hagerup, og Blåøyd Jævel med sanger av Alf Prøysen (2011).Heide Gjermundsen Broch er gift med skuespiller Nicolai Cleve Broch. Les mer i Store norske leksikon Det Norske Teatret musikal norsk teaterhistorie Eksterne lenker Sceneweb om Heidi Gjermundsen Broch Det Norske Teatret om Heidi Gjermundsen Broch Internet Movie Database om Heidi Gjermundsen Broch